BMW Σειρά 02

Γενικά

Το 1600-2 το οποίο ήταν η αρχική έκδοση παρουσίασης της σειράς 02 ήταν μια "βασική" BMW, μικρότερη, λιγότερο ακριβή και λιγότερο καλά εξοπλισμένη από την New Class Sedan στην οποία βασίστηκε.  Ο διευθυντής σχεδίασης της BMW, Wilhelm Hofmeister, ανέθεσε το δίπορτο μοντέλο στους σχεδιαστές Georg Bertram και Manfred Rennen. Το 23 εκατοστών μικρότερο μήκος και το μικρότερο μεταξόνιο και βάρος του δίθυρου sedan, το κατέστησαν πιο κατάλληλο από το αρχικό sedan της "New Class" για σπορ οδήγηση.  
Από το 1968, ένα καμπριολέ με βάση το αμάξωμα της 02 ξεκίνησε να κατασκευάζεται από την Karosserie Baur. Ένα hatchback, που ονομάστηκε μοντέλο Touring, αναπτύχθηκε από το αμάξωμα της 02, το οποίο ήταν διαθέσιμο από το 1971.  Μόλις 25.827 μοντέλα Touring πωλήθηκαν, επομένως τα μοντέλα σταμάτησαν το 1974.
Στο Σαλόνι Αυτοκινήτου του Παρισιού το 1969, η BMW παρουσίασε το GT4, ένα fastback πρωτότυπο βασισμένο στο 2002  πλην όμως αυτό το μοντέλο δεν έφτασε ποτέ στην παραγωγή.

1600/1602

Το 1600-2 έκανε το ντεμπούτο του ως απλά "1600" (αλλά καθιερώθηκε ανεπίσημα να ονομάζεται 1600-2 για να ξεχωρίζει από το 4-πορτο "New Class" 1600) στο Σαλόνι Αυτοκινήτου της Γενεύης τον Μάρτιο του 1966. και διατέθηκε στην αγορά έως το 1975, ενώ η ονομασία τελικά άλλαξε επίσημα σε "1602" το 1971.  Ο 1.6 λίτρων κινητήρας M10 παρήγαγε 84 ίππους στις 5.700 σ.α.λ. Το 1968, το περιοδικό Road & Track έγραψε ότι το 1600-2 ήταν "ένα σπουδαίο αυτοκίνητο για την τιμή του".
Μια έκδοση υψηλότερης απόδοσης, η 1600 ti (από την κατηγορία αγώνων touring international), παρουσιάστηκε το Σεπτέμβριο του 1967. Με αναλογία συμπίεσης 9,5: 1 και διπλό σύστημα καρμπυρατέρ Solex PHH από το 1800 TI, το 1600 ti έβγαζε 110 ίππους στις 6.000 σ.α.λ. Το βάρος για το 1600 ti ήταν 960 κιλά.
Το 1600 ti δεν πωλήθηκε στις Ηνωμένες Πολιτείες, καθώς δεν πληρούσε τα εκεί πρότυπα εκπομπών καυσαερίων.
Επίσης, τον Σεπτέμβριο του 1967 εμφανίστηκε μια περιορισμένης παραγωγής έκδοση cabriolet, η οποία παράχθηκε από τον οίκο Baur από το 1967 έως το 1971. Ένα μοντέλο hatchback 1602 Touring παρουσιάστηκε το 1971, αλλά αποσύρθηκε από την παραγωγή το 1972.

2002

Ο Helmut Werner Bönsch, διευθυντής σχεδιασμού προϊόντων της BMW, και ο Alex von Falkenhausen, σχεδιαστής του κινητήρα M10, είχαν κινητήρα δύο λίτρων εγκατεστημένο σε 1600-2 για την προσωπική τους χρήση.  Όταν συνειδητοποίησαν ότι και οι δύο είχαν κάνει την ίδια τροποποίηση στα δικά τους αυτοκίνητα, προετοίμασαν μια κοινή πρόταση στο συμβούλιο της BMW για να κατασκευάσει μια έκδοση δύο λίτρων του 1600-2.   Την ίδια στιγμή, ο Αμερικανός εισαγωγέας Max Hoffman ζήτησε από τη BMW μια σπορ έκδοση της σειράς 02 που θα μπορούσε να πωληθεί στις Ηνωμένες Πολιτείες.
Αντίστοιχα με τα μεγαλύτερα μοντέλα coupe και 4-πορτων sedan, ο 2 λίτρων κινητήρας πωλούνταν σε δύο διαφορετικές εκδόσεις: τον βασικό μονού καρμπυρατέρ στην 2002 που παράγει 101 ίππους και τον με υψηλής συμπίεσης διπλού καρμπυρατέρ στην 2002 ti που παράγει 119 ίππους.   Η έκδοση 2002 automatic με τον βασικό κινητήρα και ένα 3-τάχυτο αυτόματο κιβώτιο ZF 3HP12 κυκλοφόρησε το 1969. 
Το 1971, το Cabriolet της Baur άλλαξε από τον 1.6 λίτρων κινητήρα στον 2.0 λίτρων για να γίνει το 2002 cabriolet, ενώ η εκδοχή Touring hatchback της σειράς 02 έγινε διαθέσιμη με όλες τις παραλλαγές κινητήρα που κυκλοφόρησαν στη σειρά 02 συμπεριλαμβανομένου του 2-λιτρου injection ως 2002 tii (σε αντικατάσταση των 2002 ti με καρμπυρατέρ). Το 2002 tii χρησιμοποίησε τoν με μηχανική έγχυση καυσίμου (i - injection) Kugelfischer κινητήρα των 130 ίππων από το 2000 tii, με αποτέλεσμα την τελική ταχύτητα των 185 χλμ/ώρα. Η έκδοση 2002 tii Touring ήταν διαθέσιμη καθ' όλη την διάρκεια του κινητήρα tii και του αμαξώματος touring, μέχρι την λήξη της παραγωγής και των δύο το 1974.
Το 2002 Turbo παρουσιάστηκε στο Σαλόνι Αυτοκινήτου της Φρανκφούρτης το 1973 και ήταν το πρώτο αυτοκίνητο παραγωγής με υπερσυμπιεστή της BMW  και το πρώτο υπερτροφοδοτούμενο ευρωπαϊκό αυτοκίνητο παραγωγής.  Το 2002 Turbo εκτός των πολλών εμφανισιακών αλλαγών στο αμάξωμα, χρησιμοποίησε έναν υπερσυμπιεστή KKK στον κινητήρα του 2002 tii με λόγο συμπίεσης 6,9: 1 για να αποφύγει την κρουστική καύση του κινητήρα (πειράκια).  Χρησιμοποιήθηκε μηχανική έγχυση καυσίμου Kugelfischer, με ενσωματωμένο χαρακτηριστικό εμπλουτισμού κατά την φάση υπερτροφοδότησης με μέγιστη απόδοση 170 ίππων στον ίδιο αριθμό στροφών (5800) με αυτόν των ατμοσφαιρικών tii. Το 2002 Turbo παρουσιάστηκε λίγο πριν την πετρελαϊκή κρίση του 1973 και, ως αποτέλεσμα, μόλις 1.672 μονάδες κατασκευάστηκαν.

1802

Το 1802 παρουσιάστηκε το 1971 και ήταν διαθέσιμο είτε με το αρχικό αμάξωμα 2-πορτο sedan είτε με το 3-πορτο hatchback Touring που παρουσιάστηκε εκείνο το έτος. Η παραγωγή του μοντέλου Touring συνεχίστηκε μέχρι το 1974, με το 1802 sedan να τελειώνει την παραγωγή το επόμενο έτος.

1502

Το 1502, ένα οικονομικότερο μοντέλο με κινητήρα 1573 κυβικών 75 ίππων DIN και χαμηλότερου επιπέδου εξοπλισμό παρουσιάστηκε το 1975. Αυτός ο κινητήρας ήταν κατά τα άλλα ίδιος με εκείνον του 1602 των 85 ίππων DIN εκτός της χαμηλότερης αναλογίας συμπίεσης 8,0: 1, ώστε να μπορεί να χρησιμοποιεί βενζίνη χαμηλότερων οκτανίων. Ενώ η υπόλοιπη Σειρά 02 αντικαταστάθηκε το 1975 από την σειρά E21 3, το 1502 συνεχίστηκε μέχρι το 1977.

1971 facelift

Το 1971, η σειρά 02 έκανε μια αλλαγή στην όψη, facelift.  Το 3-θυρο hatchback "Touring" στυλ αμαξώματος και το μοντέλο 1802 εισήχθησαν ως μέρος του facelift, και το 2002 ti αντικαταστάθηκε από το 2002 tii.  Άλλες αλλαγές συμπεριλάμβαναν νέους προφυλακτήρες για όλα τα μοντέλα, πίνακα οργάνων 2 τμημάτων και νέα καθίσματα.

1973

Αλλαγές στην εξωτερική εμφάνιση, συμπεριλαμβανομένων των αναθεωρημένων φώτων (εκτός από τα μοντέλα Touring και στις Ηνωμένες Πολιτείες, τα οποία διατηρούσαν στρογγυλά φώτα πίσω), το φινίρισμα της μάσκας και των "νεφρών".

1975

Το 1502 παρουσιάστηκε σαν το βασικό μοντέλο.

2002 ti diana

Το 1970, με αφορμή τον γάμο του τότε πολύ επιτυχημένου εργοστασιακού οδηγού αγώνων της BMW Hubert Hahne με την ηθοποιό Diana Körner, κατασκευάστηκαν δώδεκα μόλις αντίτυπα "2002 ti diana" σε 12 διαφορετικά χρώματα με αλλαγές που περιλάμβαναν δύο διπλούς προβολείς προερχόμενους από την 2800 CS, μεταλλική συρόμενη οροφή, εσωτερικό με ηλεκτρικά εμπρός παράθυρα, ακριβό δέρμα και ξύλινες επενδύσεις, ειδικές για το μοντέλο ιταλικής κατασκευής ζάντες αλουμινίου και πολλές άλλες λεπτομέρειες αποκλειστικές σε αυτήν την έκδοση. Η τιμή αυτών των αυτοκινήτων (περίπου 22 χιλιάδες γερμανικά μάρκα το 1971) ήταν υψηλότερη από αυτήν μιας 2800 CS . Τα ''diana'' έχουν συνεχόμενους αριθμούς σασί και κατασκευάστηκαν από την Karosserie  Baur. Πιστεύεται ότι διατηρείται μόλις ένα αυθεντικό και επιβεβαιωμένο αντίτυπο της σειράς των diana (τελευταία ενημέρωση 2016).

1602 Elektro

Για τους Ολυμπιακούς Αγώνες του 1972, η BMW ανέπτυξε το όχημα "1602 Elektro".  Δημιουργήθηκαν δύο οχήματα και χρησίμευαν ως όχημα υποστήριξης των αθλητών αντοχής και των μαραθωνοδρόμων κατά τη διάρκεια των αγώνων. Η 350 κιλών συστοιχία δώδεκα μπαταριών μολύβδου-οξέος (που βρίσκονται κάτω από το καπό) έδωσε μια εμβέλεια 30 χιλιομέτρων.

Αγώνες

Η BMW 2002 αγωνίστηκε στη σειρά αγώνων Trans Am (TransAmerican) στην Βόρεια Αμερική στην κατηγορία κάτω των δύο λίτρων, αν και δεν γνώρισε την επιτυχία καθώς στην κατηγορία κυριάρχησαν η Alfa Romeo, η Porsche και η Datsun. Στη χρυσή εποχή των αγώνων Trans Am (1966-1972), η BMW κέρδισε μόνο δύο νίκες, στα σιρκουί Bryar και Bridgehampton το 1970. 
Ο Hans Stuck και ο Clemens Schickentanz κέρδισαν το 1970 το 24ωρο Nürburgring οδηγώντας ένα 2002.  
Η BMW 2002 έχει χρησιμοποιηθεί από επαγγελματίες drifters, αν και σε αυτές τις περιπτώσεις χρησιμοποιούνται μεγαλύτεροι και ισχυρότεροι κινητήρες που προέρχονται από πιο σύγχρονα αυτοκίνητα BMW.